b'\n_START_ARTICLE_\nElavh\xc3\xb5belamp\n_START_PARAGRAPH_\nElavh\xc3\xb5belamp on lahenduslamp, milles optiline kiirgus tekib elavh\xc3\xb5bedaaurus kaarlahendusena. Elavh\xc3\xb5bedat kasutatakse tema kerge aurustumise p\xc3\xa4rast (hakkab aurustuma juba toatemperatuuril). Lisaks elavh\xc3\xb5bedale sisaldub lamp s\xc3\xbcttimise h\xc3\xb5lbustamiseks v\xc3\xa4\xc3\xa4risgaasi (tavaliselt argooni)._NEWLINE_Madal- ja k\xc3\xb5rgr\xc3\xb5hulamides (t\xc3\xb6\xc3\xb6r\xc3\xb5hk kuni 1 MPa) on kiirguse spekter valdavalt ultravioletne. Seet\xc3\xb5ttu kasutatakse neid ultraviolettkiirguse allikana (bakterite h\xc3\xa4vitamiseks, kiiritusravis). Niisuguse lambi kolb on UV-kiirguse l\xc3\xa4bilaskmiseks kvartsklaasist, mist\xc3\xb5ttu lampi nimetatakse ka kvartslambiks._NEWLINE_Valgustamiseks m\xc3\xb5eldud elavh\xc3\xb5belampides muundatakse ultraviolettkiirgus kolvi sisepinda katva luminofoorikihi abil p\xc3\xa4evavalgusele l\xc3\xa4hedase spektriga valguseks. Need lambid on tuntud luminofoorlampidena._NEWLINE_Elavh\xc3\xb5belampide edasiarendus on metallhalogeenlambid. Need on k\xc3\xb5rgr\xc3\xb5hulambid, mille t\xc3\xa4idises on elavh\xc3\xb5bedale lisatud valgusspektri rikastamiseks mitme sobivalt valitud metalle metallhalogeniide kujul._NEWLINE_Elavh\xc3\xb5belampide tehnika arenati v\xc3\xa4lja 1930. aastail, metallhalogeniidlamp leiutati 1965. aastal.'